
-PRIOPĆENJE ZA MEDIJE

Poreč, 27. lipnja 2025.


Krenule interpretativne šetnje kroz povijest, uz najpopularniju Porečanku iz pjesme „La mula de Parenzo“  

U četvrtak, 26. lipnja 2025., s početkom u 19 sati, održana je prva ovogodišnja interpretativna šetnja "La mula de Parenzo Tours", u organizaciji Zavičajnog muzeja Poreštine – Museo del territorio parentino / Centra za posjetitelje „La mula de Parenzo” i Turističke zajednice Grada Poreča. Dvadesetak sudionika imalo je priliku doživjeti Poreč na nov i jedinstven način, kroz živu povijesnu priču ispričanu u formi vođene ture koja kombinira elemente kazališta, glazbe i stručnog vođenja.

Šetnja je inspirirana poznatom pučkom pjesmom „La mula de Parenzo“, koja je kroz desetljeća postala neslužbena himna grada, prepoznatljiva diljem Istre, Kvarnera, Dalmacije i Trsta. Kroz interpretaciju autentičnih likova iz prošlosti – od ribara i trgovaca do intelektualaca s kraja 19. i početka 20. stoljeća – posjetitelji su upoznali bogatu povijest Poreča, svakodnevni život nekadašnjih stanovnika i događaje koji su oblikovali identitet grada.

Ruta šetnje obuhvaća ključne točke stare gradske jezgre, uključujući Sjevernu kulu, Trg Marafor, gradsku rivu, Ribarski trg te interpretacijski centar „La mula de Parenzo“, gdje je šetnja i završila. Tijekom ture sudionici su bili potaknuti na interakciju i pjesmu, stvarajući tako poseban ugođaj zajedništva i povratka u prošlost. Pod dojmom atmosfere i glazbe, sudionici su spontano i zaplesali, dodatno obogaćujući doživljaj ture i stvarajući trenutke koje će zasigurno pamtiti. Oduševljenje prvih sudionika, među kojima su bili i turisti i lokalno stanovništvo, pokazuje da je ovaj koncept interpretacije baštine uspješno pronašao svoju publiku.

Program se nastavlja tijekom ljetnih mjeseci i početkom jeseni, a termini su raspoređeni sve do kraja rujna. Sudjelovanje je besplatno, no zbog ograničenog broja mjesta potrebna je prethodna rezervacija. 

Šetnje će se tokom ljetnih mjeseci održavati na engleskom jeziku, dok će one u rujnu biti na hrvatskom. Za lakše razumijevanje, posjetiteljima je dostupan letak sa sažecima svih scena na hrvatskom, talijanskom i njemačkom jeziku. 

Svi zainteresirani mogu rezervirati svoje mjesto telefonski, e-mailom ili osobno u Centru za posjetitelje „La mula de Parenzo“. Organizatori pozivaju sve koji žele bolje upoznati povijest Poreča, ali i doživjeti grad na drugačiji način, da iskoriste ovu priliku i pridruže se jednoj od nadolazećih šetnji.

Za dodatne informacije i rezervacije:
T: +385 (0)91 432 3745
E: lamuladeparenzo@muzejporec.hr 

Više informacija o programu "La mula de Parenzo Tour" dostupno je na: myporec.com.

